Bratislava 14. septembra (TASR) - Sťažnosť voči ukončeniu vyšetrovania údajného útoku na študentku Hedvigu M. doteraz neprišla. Pre TASR to potvrdila hovorkyňa Generálnej prokuratúry Svetlana Husárová.
"Žiadna sťažnosť, ani od pána Gála, ani od samotnej Hedvigy do tejto chvíle nebola na prokuratúru a ani vyšetrovateľovi doručená," uviedla. Dnes o dvanástej hodine v noci však vyprší trojdňová lehota na podanie sťažnosti.
Bývalý právny zástupca Hedvigy M. Gábor Gál pôvodne avizoval, že sťažnosť podá dnes. "Dúfam, že prokurátor povolí, aby trestné stíhanie pokračovalo," doplnil vtedy Gál.
Dnes sa však po vzájomnej dohode právneho zastupovania Hedvigy M. vzdal. Ak by Hedviga M. stihla lehotu, prokuratúra sa do pätnástich dní k jej sťažnosti vyjadrí.
Polícia v prípade Hedvigy M., ktorú mali 25. augusta napadnúť v Nitre dvaja mladíci pre jej maďarskú národnosť, vyšetrovaním dospela k záveru, že skutok sa nestal a stíhanie zastavila.